钦定古今图书集成/明伦汇编/家范典/第054卷 > 《娇女诗》晋·左思
## 钦定古今图书集成/明伦汇编/家范典/第054卷 > 《娇女诗》晋·左思

吾家有娇女，皎皎颇白晳。小字为纤素，口齿自清历。
鬓发覆广额，双耳似连璧。明朝弄梳台，黛眉类扫迹浓朱衍丹唇，黄吻烂熳赤。娇语若连琐，忿速乃明𢛯。
握笔利彤管，篆刻未期益。执书爱绨素，诵习矜所获。
其娣字惠芳，两目灿如画。轻妆喜楼边，临镜忘纺绩。
举觯拟京兆，立的成复易。玩弄眉颊间，剧兼机杼役。
从容好赵舞，延袖像飞翮，上下弦柱际，文史辄卷襞，
顾盼屏风画，如见已指摘，丹青日尘暗，明义为隐赜，
驰骛翔园林，果下皆生摘，红葩掇紫蒂，萍实骤扺掷，
贪华风雨中，倏忽数百适，务蹑霜雪戏，重綦常累积，
并心注肴馔，端坐理盘槅，翰墨戢闲按，相与数离逖，
动为𬬻钲屈，屣履任之适，止为荼菽据。吹吁对鼎䥶。
脂腻漫白袖，烟薰染阿锡。衣被皆重池，难与沈水碧。
任其孺子意，羞受长者责。瞥闻当与杖，掩泪俱向壁。